Verżjoni Vidjo: San Leopoldu Bogdan Mandi " Ħudu l-Ispirtu s-Santu. Dawk li taħfrulhom dnubiethom ikunu maħfura, u dawk li żżommuhomlhom ikunu miżmuma. " – Ġesù fi Ġwanni 20:21-23 SAN LEOPOLDU BOGDAN MANDI Reliġjuż 1866 – 1942 Tagħrif: Twieled fit-12 ta' Mejju, 1866 fil-Boka Kotorska (illum Montenegro). Missieru kellu flotta tas-sajd fil-baħar Adrijatiku, kien mill-villaġġ ta' Żaku, raħal xi 28 kilometru l-bogħod minn Split. Kien it-tnax-il wild u l-oriġini tal-familja tiegħu kienet dik nobbli mill-provinċja tal-Bosnija. Biż-żmien il-familja tilfet ħafna mill-ġid tagħha. Huwa kellu diżabilità, li affettwatlu kemm l-istatura kif ukoll l-fakultà tal-kliem. F'Novembru tal-1882, meta kellu 16-il sena Bogdan mar Undine, l-Italja fis-seminarju tal-Kapuċċini Venezjani. Hawnhekk ħa l-isem ta' Leopoldu. F'Mejju tas-sena ta' wara, ipprofessa, u erba' snin wara, fl-1888 ħa l-voti perpetwi. F'Settembru 1890, Leopoldo kien ordnat presbiteru ġewwa Venezja. Billi kien Kroat, fl-Ewwel Gwerra Dinjija, Leopoldo kellu jmur fl-Italja ta' Isfel. Hu xtaq ħafna jerġa' jirritorna f'pajjiżu biex jipprietka lin-nies t'hemmhekk iżda minħabba d-diżabilitajiet tiegħu u mard fl-istonku, artrite u vista batuta, ma tħalliex mis-superjuri tiegħu. Għalhekk baqa' fl-Italja u kien iqatta' ħafna ħin fil-konfessjonarju. Dan għamlu għal 34 sena sħaħ. Kien mimli kompassjoni u ħniena għall-penitent, u kien jitrattah b'sensittività kbira. Kien ħafna favur il-ħajja u ma kienx joqgħod lura milli jitkellem fi kwistjonijiet fejn jidħlu t-tfal. Ħadem ħafna biex iwaqqaf orfanatorji għat-tfal iltiema. Kien devot kbir tal-Verġni Marija u kien isejħilha l-Imgħallma Qaddisa. Kien jgħid ir-rużarju sikwit u kien iqaddes kuljum maġenb l-altar tal-Uffiċċju tal-Verġni Marija. Wara l-quddiesa kien imur iżur il-morda fl-isptarijiet u d-djar tax-xjuħ madwar Padova. Ma kinetx tonqos vista fl-infermerija tal-Kapuċċini u kien idur il-patrijiet ifarraġhom u jqawwilhom qalbhom u jsaħħaħhom fil-fidi. Leopoldo marad bil-marda tal-kanċer li wasslitu għall-mewt fl-età ta' 76. Waqt li kien qed jipprepara l-liturġija ħassu ħażin u ħaduh fiċ-ċella. Huwa miet imdawwar bil-patrijiet sħabu jkantaw is-Salve Regina. Fit-Tieni Gwerra Dinjija, il-knisja u parti mill-kunvent fejn kien jgħix Leopoldo ġew ibbumbardjati iżda ċ-ċella tiegħu baqgħet intatta. Dan kien ħabbru Leopoldo qabel mewtu. Huwa qal "Hawnhekk Alla wera wisq ħniena ma' nies. Din għandha tibqa' monument tat-tjubija tiegħu." Il-Papa San Pawlu VI bbeatifikah fit-2 ta' Mejju, 1976. Il-Papa San Ġwanni Pawlu II kkanonizzah fis-16 ta' Ottubru, 1983. San Leopoldo jissejjaħ l-Appostlu tal-Għaqda. Ħsieb : Bħal San Piju tal-Pjagi, San Leopoldu Bogdan Mandi Franġisk kien iqatta' ħafna ħin fil-konfessjonarju jamministra s-Sagrament tal-Qrar jew tal-Ħniena f'isem Kristu. Dan għamlu għal 34 sena sħaħ. Il-kompassjoni u ħniena li kellu lejn il-penitent, flimkien mas-sensittività kbira li bihom kien jitrattahom, kienu jixhdu kemm Alla huwa dejjem lest li jaħfrilna bil-qalb għamilna x'għamilna u ħawwadna kemm ħawwadna, jekk aħna nduru lejH niedma u bi proponiment li nħallu warajna d-dnub tagħna. Imma għaliex importanti daqshekk dan is-Sagrament li mingħajru ma nistgħux nirċievu l-maħfra u nsalvaw ruħna? X'nesperjenzaw fil-Qrar? Dawn li ġejjin huma ġabra ta' kwotazzjonijiet dwar il-Qrar ... Ħudu l-Ispirtu s-Santu. Dawk li taħfrulhom dnubiethom ikunu maħfura, u dawk li żżommuhomlhom ikunu miżmuma. (Ġesù lill-appostli fi Ġwanni 20:21-23) Dawk li jersqu għas-Sagrament tal-Penitenza jirċievu mill-ħniena ta' Alla l-maħfra għall-offiżi li jkunu għamlulu u minnufih jiġu ukoll rikonċiljati mal-Knisja li huma jkunu darbu bi dnubiethom, u li, permezz tal-imħabba, tal-eżempju tajjeb, u tat-talb, tħabrek għall-konverżjoni tagħhom. (Konċilju Vatikan II, Lumen gentium, nru 11) Id-dnub hu qabel xejn offiża lil Alla, ksur tar-rabta tagħna miegħu. Fl-istess waqt, id-dnub jolqot ukoll ix-xirka tal-Knisja. Għalhekk il-konverżjoni ġġib fl-istess waqt il-maħfra ta' Alla u r-rikonċiljazzjoni mal-Knisja li tiġi mfissra u sseħħ liturġikament bis-sagrament tal-Penitenza u tar-Rikonċiljazzjoni. (Il-Katekiżmu tal-Knisja Kattolika, nru 1440) Tibżgħux mill-Qrar! Meta wieħed ikun għadu qiegħed jistenna biex iqerr, iħoss il-mistħija, imma mbagħad meta jtemm il-Qrara, joħroġ ħieles, kbir, sabiħ, maħfur, safi, hieni. Dan hu s-sabiħ tal-Qrar! (Il-Papa Franġisku, Udjenza ġenerali, 19 ta' Frar, 2014) Hu Ġesù li jinsab hemm, u Ġesù hu wisq itjeb mill-qassisin, Ġesù jilqgħek għandu, jilqgħek għandu b'tant imħabba. Agħmel il-qalb u mur qerr! (Il-Papa Franġisku, Udjenza ġenerali, 19 ta' Frar, 2014) Is-Sagrament tal-Penitenza, jew Qrar, hu, fil-fatt, bħal "tieni Magħmudija", li tfakkarna dejjem fl-ewwel waħda biex tibni fuqha u ġġeddidha. (Il-Papa Franġisku, Udjenza ġenerali, 13 ta' Novembru, 2013) Il-Qrar mhux xi seduta f'kamra tat-tortura, imma festa! (Il-Papa Franġisku, Udjenza ġenerali, 13 ta' Novembru, 2013) Anki meta l-bieb li l-Magħmudija fetħitilna biex nidħlu fil-Knisja jitbexxaq xi ftit, minħabba fid-dgħufijiet u d-dnubiet tagħna, il-Qrar jiftħu mill-ġdid, għax hu bħal tieni Magħmudija li taħfrilna kollox u ddawwalna biex nimxu 'l quddiem bid-dawl tal-Mulej. (Il-Papa Franġisku, Udjenza ġenerali, 13 ta' Novembru, 2013) Il-Qrar mhuwiex ġudizzju, iżda laqgħa ma' Alla li jaħfer u jinsa kull dnub ta' kull bniedem li ma jagħjiex jitlob il-ħniena tiegħu. (Il-Papa Franġisku, Omelija f'Santa Marta, 23 ta' Jannar, 2015) Il-qrar mhuwiex xi magna tal-ħasil biex tneħħi t-tbajja', imma laqgħa mal-Missier li jgħaqqad, jaħfer u jagħmel festa. (Il-Papa Franġisku, Omelija f'Santa Marta, 23 ta' Jannar, 2015) Ħuti, il-wiċċ ta' Alla huwa wieħed ta' ħniena, li dejjem għandu l-paċenzja. U din hija l-ħniena tiegħu... Jifhimna. Jistenniena. Jekk nagħrfu nduru lura lejh b'qalb niedma, huwa ma jegħjiex jaħfrilna. (Il-Papa Franġisku, L-ewwel Angelus tiegħu, 17 ta' Marzu, 2013) Tinsewhx dan: Il-Mulej ma jegħja qatt jaħfer! Huwa aħna li negħjew, li nitolbu maħfra. (Il-Papa Franġisku, L-ewwel Angelus tiegħu, 17 ta' Marzu, 2013) Il-qawwa ħelliesa ta' dan is-sagrament, fejn l-istqarrija vera tad-dnub tagħna tiltaqa' mal-kelma ħanina ta' maħfra u sliem min għand Alla, jeħtieġ li kull Kattoliku jerġa' jiskopriha u jagħmilha tiegħu. (Il-Papa Benedittu, Omelija f'Washington, 17 ta' April, 2008) Il-Qrar hu t-tieni Magħmudija, il-magħmudija tad-dmugħ. (San Girgor Nazjanzenu) Alla dejjem qiegħed hemm qabilna, ilu minn dejjem ifittixna, u hu li jsibna l-ewwel. Forsi xi ħadd minnkom għandu xi jtaqqal lil qalbu u jaħseb: 'Għamilt hekk, għamilt dan... Tibżgħux! Hu qed jistenniekom! Hu missier: dejjem jistenniena! Kemm hi ħaġa sabiħa li fis-Sagrament tar-Rikonċiljazzjoni niltaqgħu mat-tgħanniqa ħanina tal-Missier, niskopru l-konfessjonarju bħala l-post tal-Ħniena.' (Il-Papa Franġisku, Messaġġ għall-Jum Dinji taż-Żgħażagħ 2016, 15 ta' Awwissu, 2015, 2) Niċċelebraw is-Sagrament tar-Rikonċiljazzjoni jfisser li nħallu ddawwarna tgħanniqa kollha mħabba: hi t-tgħanniqa tal-ħniena bla tarf tal-Missier... U jien ngħidilkom: kull darba li aħna mmorru nqerru, Alla jgħannaqna miegħu, Alla jagħmlilna festa! Ejjew nimxu f'din it-triq. (Il-Papa Franġisku, Udjenza ġenerali, 19 ta' Frar, 2014) Ħadd ma għandu jitħalla barra mill-ħniena ta' Alla... Kemm hi kbira l-imħabba li biha jħares lejna Ġesù! B'liema mħabba hu jfejjaq il-qalb midinba tagħna! Qatt ma jbeżżgħuh dnubietna. Naħsbu fl-iben il-ħali li, meta jiddeċiedi li jerġa' lura għand missieru, joqgħod jaħseb x'diskors ħa jagħmillu, imma l-missier bilkemm iħallih jitkellem, jgħannqu miegħu (ara Lq 15:17-24). Hekk jagħmel Ġesù magħna. "Missier, għandi ħafna dnubiet..." – "Imma Hu jkun kuntent jekk int tmur: se jgħannqek miegħu b'ħafna mħabba! La tibżax"... Ma ninsewx li Alla kollox jaħfer, u Alla dejjem jaħfer. Ejja ma negħjewx nitolbu maħfra. (Il-Papa Franġisku, Omelija f'Ċelebrazzjoni Penitenzjali, 13 ta' Marzu, 2015) Il-maħfra ta' dnubietna mhix xi ħaġa li nistgħu nagħtu aħna stess lilna nfusna. Jien ma nistax ngħid: 'Naħfer id-dnubiet tiegħi.' Il-maħfra rridu nitolbuha, nitolbuha lil xi ħadd ieħor, u fil-Qrar nitolbu maħfra lil Ġesù. Il-maħfra mhix frott it-tħabrik tagħna, imma hi rigal. ( Il-Papa Franġisku, Udjenza ġenerali, 19 ta' Frar, 2014) Il-Qrar ta' spiss hu ta' għajnuna kbira. Hu minnu: id-dnubiet tagħna huma dejjem l-istess, imma aħna d-djar tagħna, il-kmamar tagħna nnaddfuhom ta' l-inqas darba fil-ġimgħa, anki jekk il-ħmieġ ikun dejjem l-istess; biex ngħixu fl-indafa, biex nerġgħu nibdew mill-ġdid. Inkella, il-ħmieġ, anki jekk ma jidhirx, jibqa' jinġema'. Xi ħaġa simili nistgħu ngħidu dwar ir-ruħ, dwari nnifsi: jekk qatt ma mmur inqerr, ir-ruħ tiegħi tintelaq u fl-aħħar nibda nidra lili nnifsi kif jien u ma nibqax nifhem li rrid nitħabat biex insir aħjar, li rrid nimxi 'l quddiem. U dan it-tindif ta' ruħna li Ġesù jagħtina fis-Sagrament tal-Qrar jgħinna biex inżommu l-kuxjenza tagħna dejjem attenta, iżjed miftuħa, u għalhekk, jgħinna wkoll biex nikbru spiritwalment u bħala bnedmin... Hu ta' għajnuna kbira li nqerru regolarment biex inżommu r-ruħ tagħna nadifa u sabiħa u biex fil-ħajja nibqgħu nikbru jum wara l-ieħor. (Il-Papa Benedittu XVI, Laqgħa kateketika mat-tfal li kienu rċevew l-Ewwel Tqarbina matul is-sena, 15 ta' Ottubru, 2005) Ma' dawk li tiltaqgħu, tistgħu twasslulhom il-ferħ li jħoss min irċieva l-maħfra tal-Missier u sab mill-ġdid il-ħbiberija sħiħa miegħU. U għidulhom li l-Missier tagħna qiegħed jistenniena, il-Missier tagħna jaħfrilna, u iżjed minn hekk, jagħmlilna festa. Jekk int tmur għandU b'ħajtek kollha, anki b'tant dnubiet, flok iċanfrek, jagħmillek festa: dan hu l-Missier tagħna. Dan intom tridu tgħiduh, għiduh lil tant nies, il-lum... nirċievu l-ħniena u nqassmu l-ħniena! (Il-Papa Franġisku, Omelija f'Ċelebrazzjoni Penitenzjali, 28 ta' Marzu, 2014) Hu li jaħfer dnubietek kollha; ifejjaq il-mard tiegħek kollu; jifdi lil ħajtek mill-qabar; iħaddnek bit-tjieba u l-ħniena. (Salm 103:3-4) Anki l-Papa jmur iqerr kull ħmistax, għax anki l-Papa hu midneb. (Il-Papa Franġisku, Udjenza ġenerali, 20 ta' Novembru, 2013) U int, tirċievi dan is-Sagrament b'mod regolari? Kemm tipprepara ruħek għalih? Tmur tqerr bl-attitudni t-tajba? Talba : O Alla dejjem lest li tħenn għal min jindem, Int urejtna f'San Leopoldu Bogdan Mandi 'l wiċċ ħanin tiegħek, agħmel li b'talbu u bl-eżempju ta' ħajtu, b'mod speċjali tad-dedikazzjoni tiegħu biex jaħfer lin-nies f'Ismek fis-Sagrament tal-Qrar, aħna nagħrfu ngħożżu u nirċievu b'aktar impenn dan is-Sagrament li bih niġu mnaddfa minn dnubietna bis-saħħa ta' Demmek. Bi Kristu Sidna. Ammen. English Version: http://saintscatholic.blogspot.com/2014/03/saint-leopold-bogdan-mandic.html Alternative Reading: https://www.franciscanmedia.org/saint-leopold-mandic/ Wikipedia: https://en.wikipedia.org/wiki/Leopold_Mandi%C4%87 Nota: It-Tagħrif dwar dan il-qaddis tal-lum huwa meħud mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64eced4d6a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
12 ta' Mejju: San Leopoldu Bogdan Mandi